32005D0718
L 271/51
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 октомври 2005 година
относно съответствието на определени стандарти с изискването за обща безопасност съгласно Директива 2001/95/EО на Европейския парламент и на Съвета и публикуването на справки за тях в Официален вестник
(нотифицирано под номер C(2005) 3803)
(текст от значение за ЕИП)
(2005/718/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2001/95/EО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2, втора и четвърта алинеи от нея,
след консултация с Постоянния комитет, учреден съгласно член 5 от Директива 98/34/EО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и правила (2),
като има предвид, че:
(1)
Член 3, параграф 1 от Директива 2001/95/EО установява задължение за производителите да пускат на пазара само безопасни продукти.
(2)
Съгласно член 3, параграф 2 от Директива 2001/95/EО един продукт се счита за безопасен съгласно националните стандарти, когато съответства на доброволно изготвени национални стандарти, транспониращи европейските стандарти, справките за които са публикувани от Комисията в Официален вестник на Европейския съюз съгласно член 4 от въпросната директива.
(3)
Съгласно член 4, параграф 1 от директивата европейските стандарти се установяват от европейските органи за стандартизация съгласно мандата, даден им от Комисията. Комисията публикува справките за такива стандарти.
(4)
Член 4, параграф 2 от директивата определя процедура за публикуване на референциите на стандарти, приети от европейските органи за стандартизация преди влизането в сила на директивата. Ако тези стандарти гарантират съответствие с изискването за обща безопасност, Комисията взема решение за публикуване на техните референции в Официален вестник на Европейския съюз. В тези случаи Комисията по своя инициатива или по молба на държавата-членка взема решение съгласно процедурата по член 15, параграф 2 от посочената директива дали даден стандарт отговаря на изискването за обща безопасност. Комисията взема решение да публикува неговата референция след консултация с Комитета, учреден по силата на член 5 от Директива 98/34/EО. Комисията уведомява държавите-членки за своето решение.
(5)
Някои стандарти са били приети от европейските органи за стандартизация преди влизане в сила на директивата без мандат съгласно член 4, параграф 1 от директивата. Волята на законодателния орган е била да осигури сътрудничество с европейските органи за стандартизация и да приеме подходящи стандарти за безопасност, приложими към продуктите, попадащи в обхвата на директивата, за които не е бил даден мандат от Комисията съгласно съответните разпоредби по член 4. Следователно е целесъобразно да се разгледа публикуването на справките за такива стандарти и да се действа съгласно процедурата, предвидена в член 4, параграф 2.
(6)
Настоящото решение за съответствие с изискването за обща безопасност на стандартите, изброени в приложението, се взема по инициатива на Комисията.
(7)
Мерките, предвидени в настоящото решение, са в съответствие със становището на Комитета по Директива 2001/95/EО,
ПРИЕ НАСТОЯЩОТО РЕШЕНИЕ:
Член 1
Стандартите, изброени в приложението, отговарят на изискването за обща безопасност на Директива 2001/95/EО за рисковете, които обхващат.
Член 2
Справките за стандартите в приложението се публикуват в серия C на Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 13 октомври 2005 година.